Burgemeester se huise, karre in betoging verwoesBetogers in Koster. Foto: Verskaf Eiendom en verskeie voertuie van Kim Medupe, burgemeester van die Kgetlengrivier-munispaliteit, is Woensdag in ŉ gewelddadige betoging oor dienslewering in Koster, Noordwes, verwoes. Inwoners van die Reagile-nedersetting het vroeër die oggend op ŉ verwoestingstog gegaan en verskeie paaie in die plaasdorpie versper met klippe, stompe en buitebande wat aan die brand gesteek is. Die sentrale sakegebied is gesluit nadat betogers die burgemeester se huis, haar gastehuis en vier voertuie wat op die perseel gestaan het, aan die brand gesteek het. Betogers het ook verskeie items huisware uit die burgemeester se huise gesteel. Sommige winkels is ook geplunder. Die polisie moes van rubberkoeëls gebruik maak om die betogers uiteen te dryf. Israel Matsile, ŉ gemeenskapsleier, het gesê inwoners is ongelukkig oor swak dienslewering. “Ons is vir te lank op die kantlyn gehou. As ons praat, luister die munisipaliteit nie na ons nie. As ons vir vergaderings met rolspelers oor die infrastruktuur vra, dan sê hulle vir ons hulle het hul eie vergaderings om by te woon,” het Matsile gesê. “Ons het nie paaie nie en ons opgevoede jong mense het nie werk nie. Ons soek dienslewering en waar moet ons vra vir dienslewering as ons munisipaliteit ons dit weier. Ons is ook mense. Ons kan nie en sal nie ophou nie omdat ons ook mense is en behoeftes het.” Sers. Ofentse Mokgadi, polisiewoordvoerder, het die onluste bevestig. Niemand is nog in verband met die voorval in hegtenis geneem nie. Die betoging kom op dieselfde dag dat Supra Mahumapelo, premier van Noordwes, aangekondig het dat hy bedank en op vroeë aftrede gaan. Inwoners van die provinsie het in ŉ vlaag gewelddadige betogings die afgelope paar weke sy bedanking geëis.